ORDE do 18 de xuño de 2008 pola que se establece o número de unidades e os postos de traballo docentes dos centros públicos dependentes desta consellería nos niveis de educación infantil, primaria e educación especial.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/07/2008

O artigo 31 do Estatuto de autonomía de Galicia establece a competencia plena da Comunidade Autónoma para o regulamento e administración do ensino en toda a súa extensión, niveis e graos, modalidades e especialidades no ámbito das súas competencias; e o Decreto 585/2005, do 29 de decembro, establece a competencia da Consellería de Educación e Ordenación Universitaria en materia de planificación, regulación e administración do ensino regrado en toda a súa extensión.
A Orde do 6 de xullo de 2007, modificada polas posteriores do 1 de outubro de 2007 e do 18 de febreiro de 2008, establece o número de unidades e os postos de traballo docentes dos centros públicos dependentes desta consellería nos niveis de educación infantil, primaria e educación especial.
Tendo en conta a modificación de unidades nun importante número de centros públicos en que se imparte educación infantil e/ou primaria, derivada do compromiso da consellería de Educación e Ordenación Universitaria pola atención especializada, a atención á diversidade e ás necesidades educativas específicas, e que contribúa á mellor estrutura organizativa dos centros, resulta aconsellable a publicación da relación dos centros públicos dependentes desta consellería coas unidades e os correspondentes postos de traballo docentes mediante esta orde que anula a do 6 de xullo de 2007.
En consecuencia, esta consellería, por proposta da Dirección Xeral de Ordenación e Innovación Educativa,
DISPÓN:
Primeiro.-Establecer o número de unidades e os postos de traballo docentes que corresponde prover polos funcionarios do corpo de mestres e mestras nos seguintes centros:
a) Escolas infantís, colexios de educación primaria e colexios de educación infantil e primaria (anexo I).
b) Colexios de educación especial (anexo II).
c) Colexios rurais agrupados (anexo III).
d) Centros públicos integrados (anexo IV).
Segundo.-Suprimir os centros que aparecen no anexo V.
Terceiro.-Aos centros que, como consecuencia das modificacións previstas nos puntos anteriores vexan incrementado o número de postos de traballo aplicaráselles o establecido na Orde do 30 de marzo de 1992, pola que se regula a mobilidade dos funcionarios pertencentes ao corpo de mestres nos propios centros por incremento de postos de traballo.
Estes novos postos poderanos solicitar os profesores e profesoras con destino definitivo no centro que conten coa oportuna habilitación e accedesen a este por concursos anteriores ao convocado no curso 1990/1991, sempre que non obtivesen novo posto de traballo nel como consecuencia doutros procesos de adscrición ou de mobilidade no propio centro; non obstante o anterior, poderanos solicitar os profesores que , estando en posesión da correspondente habilitación, estean adscritos a postos de traballo que se vexan afectados por diminución nun número máximo igual á redución de postos.
Así mesmo, aplicarase o Decreto 140/2006, do 31 de agosto, polo que se determinan os criterios de perda do destino definitivo polas funcionarias e funcionarios docentes que prestan servizos nos centros educativos que imparten ensinanzas distintas das universitarias e o cómputo da antigüidade no centro en función das causas de acceso a el.
Cuarto.-O novo catálogo aplicarase gradualmente durante o próximo curso, debendo estar vixente na súa totalidade no inicio do curso académico 2009-2010.
Quinto.-Os procesos de mobilidade regulados na Orde do 30 de marzo de 1992, que se produzan como consecuencia desta orde, desenvolveranse durante o mes de setembro do ano de aplicación do catálogo, e terán efectos do 1 de setembro correspondente.
Sexto.-Queda derrogada a Orde do 6 de xullo de 2007 e as súas modificacións, pola que se establece o número de unidades e os postos de traballo docentes dos centros públicos dependentes desta consellería nos niveis de educación infantil, primaria e educación especial.
Disposicións derradeiras
Primeira.-Facúltase a Secretaría Xeral e a Dirección Xeral de Ordenación e Innovación Educativa para ditar as instrucións necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de xuño de 2008.
Laura Sánchez Piñón
Conselleira de Educación e Ordenación
Universitaria
Ver referencia pdf "12900D004P010.PDF"
ANEXO II
Ver referencia pdf "12900D004P010.PDF"
ANEXO IV
Ver referencia pdf "12900D005P036.PDF"